11.3.2022
RO
Jurnalul Oficial al Uniunii Europene
C 117/9 Marți, 14 septembrie 2021
G. întrucât cartea albă a Comisiei privind transporturile publicată încă din 2011 a evidențiat faptul că trebuie majorat procentul modal de transporturi pe căile navigabile interioare din Europa și întrucât, de atunci, nu s-au înregistrat progrese suficiente; H. întrucât există un consens larg în sectorul transporturilor pe căi navigabile interioare că înverzirea este esențială pentru a asigura competitivitatea pe termen lung a sectorului și pentru a-i permite să joace un rol semnificativ, fiabil și credibil în transferul multimodal; întrucât la nivelul sectorului are loc un amplu proces de reflecție privind modalitatea de finanțare a acestei tranziții verzi; întrucât a sosit momentul să fie adoptate măsuri, instrumente și mijloace concrete pentru a ajuta ca această ambiție să fie pusă în practică; I. întrucât investițiile insuficiente în infrastructură au condus la întârzieri; întrucât o infrastructură de calitate este elementul central al unui sector de succes al căilor navigabile interioare; întrucât creșterea capacităților are limitările sale și ar trebui să se pună în mod egal accentul pe îmbunătățirea performanțelor și pe asigurarea fiabilității sectorului în permanență; J. întrucât un procent substanțial din transporturile de mărfuri pe căile navigabile interioare ale UE are legătură cu porturile maritime; întrucât atât porturile maritime, cât și cele interioare joacă un rol important ca centre multimodale, oferind legături cu alte moduri de transport care pot prelua, de asemenea, încărcături de marfă; întrucât, prin urmare, este important și este prevăzut în orientările TEN-T ca porturile maritime și interioare să fie bine conectate între ele și să dispună de legături bune cu hinterlandul; întrucât porturile interioare ar trebui să devină centre energetice pentru combustibilii alternativi sustenabili; K. întrucât seceta și schimbările climatice sunt două dintre marile probleme cu care se confruntă transportul pe căile navigabile interioare europene; întrucât în mai multe regiuni europene, transportul pe căile navigabile interioare a fost puternic afectat de perioada îndelungată de secetă din 2018, din cauză că nivelurile apelor au scăzut extrem de mult; întrucât consecințele au fost devastatoare pentru Rin și pentru afluenții acestuia, pentru cursul superior și mijlociu al Dunării și pentru cursul superior și mijlociu al Elbei; întrucât, în Germania, aceasta a condus la o scădere cu 5 miliarde EUR a producției industriale; întrucât, în plus, zonele cu ape interioare din nordul Europei tind să fie înghețate în timpul celor mai aprige luni de iarnă, lucru care duce la perturbarea traficului; L. întrucât transferul modal de la transportul rutier la căile navigabile interioare nu privește doar mărfurile, ci și transportul de persoane, în special în zonele urbane; întrucât 50 % din populația UE locuiește în apropierea mării și de-a lungul râurilor, transportul de persoane pe căile navigabile interioare oferă o alternativă ecologică din punctul de vedere atât al consumului de energie, cât și al emisiilor acustice; întrucât acesta contribuie, de asemenea, la decongestionarea rețelelor rutiere supraaglomerate și oferă o alternativă la expansiunea infrastructurii rutiere în zonele cu densitate ridicată a populației; M. întrucât croazierele fluviale, feriboturile, navele pentru voiaje de zi, taxiurile pe apă și navetele pe apă joacă un rol important în turismul european și ar trebui să devină o opțiune mai curată pentru turism și transportul public în regiunile și orașele cu râuri, canale și lacuri accesibile și navigabile, ceea ce ar face, de asemenea, ca mobilitatea urbană să devină mai sustenabilă și mai eficace; întrucât Strategia pentru o mobilitate sustenabilă și inteligentă ar trebui să țină cont de aceste aspecte; N. întrucât transportul de marfă pe căile navigabile interioare, împreună cu transportul feroviar, va juca un rol esențial în atingerea obiectivelor Pactului verde în ceea ce privește transferul modal în domeniul transportului de marfă; întrucât cele două moduri din cadrul lanțurilor de aprovizionare ar trebui integrate și ar trebui să devină mai accesibile; O. întrucât transportul pe căile navigabile interioare ar putea juca un rol important pentru transportul maritim în ceea ce privește creșterea gradului de digitalizare și extinderea soluțiilor de propulsie cu zero emisii, cum ar fi electrificarea și hidrogenul; P. întrucât procedurile pentru obținerea unui certificat pentru o navă cu propulsie pe bază de hidrogen încă durează foarte mult; întrucât pentru o serie de nave pe bază de hidrogen cu exact aceleași caracteristici tehnice trebuie depuse cereri separate pentru fiecare navă în parte; întrucât o astfel de sarcină administrativă descurajează investițiile private și împiedică astfel progresul tehnologic și îmbunătățirea eficienței din punctul de vedere al costurilor; Q. întrucât tranziția energetică reprezintă, de asemenea, o provocare pentru sectorul navigației interioare, deși căile navigabile interioare sunt unul dintre cele mai ecologice moduri de transport; întrucât este important să se țină cont de rolul antreprenorilor la nivelul întregului lanț de aprovizionare, pentru a consolida motivația pentru investiții sustenabile în sectorul transportului pe căi navigabile interioare; R. întrucât flota de nave pentru căile navigabile interioare trebuie modernizată și adaptată astfel încât să reflecte progresul tehnic, cu scopul de a îmbunătăți și mai mult performanța de mediu a navelor; întrucât tehnologiile cu emisii zero nu sunt încă viabile la scară largă în sectorul transportului pe căi navigabile interioare din cauza lipsei de maturitate tehnică, a lipsei infrastructurii și a prețurilor necompetitive;